Un bărbat în vârstă de 32 de ani, din Vâlcănești, a fost reținut după ce ar fi furat mai multe scule electrice și utilaje de pe un șantier din Talea unde era angajat. Prejudiul este evaluat la 18.500 de lei.
Polițiștii din cadrul Poliției oraşului Breaza au identificat, depistat și reținut un bărbat de 32 de ani din comuna Vâlcănești, bănuit de furtul mai multor scule electrice, creând un prejudiciu de 18.500 de lei.
"În fapt, la data de 21 februarie a.c., bărbatul, în calitate de muncitor al unui șantier din comuna Talea ar fi sustras dintr-un container metalic al șantierului, mai multe scule și unelte metalice.
Astfel, în vederea administrării probatoriului, au fost puse în executare două mandate de percheziție domiciliară, în comuna Vâlcănești, stabilindu-se faptul că bunurile ar fi fost vândute către diferite persoane, acestea fiind identificate, astfel reușindu-se recuperarea prejudiciului în integralitate.
În baza probatoriului administrat, față de bărbatul în cauză a fost luată măsura reținerii pentru 24 de ore, urmând să fie prezentat unității de parchet competente cu propunere de luare a unei alte măsuri preventive", a anunțat IPJ Prahova.
În cauză, polițiștii continuă cercetările în cadrul unui dosar penal deschis sub aspectul săvârșirii infracțiunii de furt.
Acțiunile au beneficiat de sprijinul polițiștilor din cadrul Serviciului pentru Acțiuni Speciale Prahova și de cel al polițiștilor Poliției oraşului Plopeni și al polițiștilor Postului de Poliție Cosminele.